khistorydata/jeongjo-sjw-relations huggingface dataset:
정조 20년 · 목
敎曰贈參判崔孝一之忠節而不與於壇享之列大是欠事分付京兆其子孫使之一體參班今番贈都憲申曼議諡時同爲議諡又敎曰文正公尹煌卓節高風可以樹百垂千頑廉懦立昨因擧案見之後承之繁衍爲諸家之最賡載者至過百人以予曠感之想豈無示意於此辰遣承旨致祭同副進去
정조 20년 · 강
承旨趙尙鎭李益運等聯疏請譴踏啓字
정조 20년 · 목
尙鎭等聯疏略曰今日報申之浚次第退歸纔出望門伏承留待之命未暇商量忙急歸院而第念承宣之職與他司自別旣出望門外一步則雖有召命不得無牌而入自古已然而臣等專昧事例進退之際擧措顚倒使院中舊規自臣等壞了無餘相顧慙悚如無所容伏乞亟降威罰以爲昧例不職之戒焉
정조 20년 · 강
以黃昇源林濟遠爲承旨竝前望也
정조 20년 · 목
敎曰陳疏承旨踏下代前望單子入之待下批牌招察任
정조 20년 · 강
命前前大提學洪良浩製進頒敎文尋命藝文提學具庠牌招
정조 20년 · 목
勅書入京日當爲頒敎也○政院以洪良浩謂有身病終不承膺啓請推考敎以藝文提學牌招
정조 20년 · 강
召見諸承旨及副司果李萬運南基萬繕工副奉事魏伯珪童蒙敎官崔崑于熙政堂
정조 20년 · 목
諸承旨持公事入侍也○萬運來自▣谷基萬來自寧海伯珪來自長興崑來自南原吏曹以聞敎以竝令來待○予謂萬運等曰收攬遠人卽予苦心而爾等之文譽素著嶺外先以試可之意置之法從之列矣萬運以親老爲言予曰其在孝理之政勢難强留矣事君日長古人有言須益自勉予謂基萬曰爾則旣非侍下姑在輦轂之下而旣經法從當有他日之下詢矣予謂伯圭曰向見環瀛誌一書亦可驗其該洽矣年旣衰老雖難責之以旅官而民憂國計如有素講于中者須於筵退後作爲一通文字以進也仍命承旨分付戶判給以筆札
정조 20년 · 강
命副司果李萬運嶺南守令中口傳差送
정조 20년 · 목
敎曰副司果李萬運聞有九耋老父云孝理之政豈可强令在京仕宦許令今日歸覲仍令給馬旣召還送是豈勤諮之本意乎道內隣近準瓜守令口傳差送事分付該曹又敎曰嶺南如無箇滿守令則縣監中五十朔準朔者移付京職今日政差送
정조 20년 · 강
命兵曹判書具㢞招見晉州前萬戶朴旨鳳身手以聞
정조 20년 · 목
兵曹啓言依傳敎晉州前萬戶朴旨鳳地處關問該道則旨鳳今年四十一歲乙巳宣薦祖進士挺新曾祖生員泰茂高祖水使昌潤云榜目薦記相考則果爲的實敎以水使之玄孫何官不爲卿其招見身手後草記
정조 20년 · 강
重推慶尙監司李泰永
정조 20년 · 목
吏曹啓言向因嶺南湖南宣召人事草記臣曹奉承批旨以更勿玩愒搜訪剡啓之意關飭於嶺南道臣李泰永慢忽朝令之委折亦爲關問矣卽接該道臣回移則以爲行關列邑使之抄報博採輿論期得實行第念薦剡旣係難愼聞見每患未逮雖不無一二及聞而亦未敢遞然修啓今當行部之時多歧搜訪益加詳察謹當摭實登聞計料今此聖敎荐下若是截嚴萬萬震越伏地俟勘張胤宗祿米依關辭卽爲輸送而上去與否今方措辭知委待該邑報來追于登聞爲辭矣以才行薦剡之意十行溫綸迥出尋常則凡在按藩之刊者固當殫誠搜訪趁速修啓而嶺南素稱鄒魯之鄕則行著鄕黨跡淪草茅之士豈無其人乃於飭敎之下敢以聞見未逮詳察登聞等語漫漶附對且其自在海藩擧行之事全沒嚴畏凡有朝令慢忽莫甚致煩嚴敎之委折措辭關問則事當歷擧前後居藩不勤奉行之罪事事首實一一訟愆蹙伏震悚恭俟嚴譴而只以震越俟勘等句語有若塞責者揆以事體道理誠極駭然請李泰永姑先從重推考敎以卿之草記論列甚爲得體依爲之
정조 20년 · 강
遞承旨李晚秀以李海愚代之前望也
정조 20년 · 목
敎曰右承旨許遞前望單子入之待下批牌招察任
정조 20년 · 강
命別試武科出身依例赴防仍禁每防提稟之習
정조 20년 · 목
兵曹以別試武科出身當赴者依定式分防關西江邊北關六鎭啓允之敎以嶺南人趙沆等異於京華勢閥拔去赴防之法意何如則近久廢閣者極爲不成說欲爲申明今番不許除防此後則除非慶科之有特敎除防之時則自下每防提稟之習各別嚴禁
정조 20년 · 강
命西北別付料親臨試射過十五日後更稟
정조 20년 · 목
疏略曰臣偃息床第保有形骸者莫非天地庇覆之德況近日所叨兩任俱係緊重臣之精神筋骸無以自效顧今一二同社之臣持蒙殊寵獲遂至願優游自在榮耀備極孤恩如臣何敢羡他晚節而惟此息補之計疾痛之呼衷情所迫煩瀆不已伏乞俯垂矜察伏惟我殿下以天縱之聖挺首出之智憂勤庶政獨勞萬幾至於簿書之繁獄愼之賾莫不躬自聽覽親加裁處涵包巨細罔有遺漏雖殿下心存民國樂此不疲而實非古聖人頤養之道也況我殿下春秋已過鼎盛之時以閭巷匹庶言之年踰四旬則有難復責以少壯之事惟聖人淸明在躬志氣如神固非可以常情仰窺而若夫血氣之運則亦無以甚異於凡人矣殿下豈可以志氣之不衰而不思血氣之有時或損也哉伏願從今以往少除應接之勞深軫保嗇之方天錫元良尺衣漸長睿質夙就玉度天成講書而音響洪亮運筆而心畫正直氣度宏遠智思超睿其敎導成就之方專在於我殿下昕夕左右之間起居動作之際殿下所以身敎而口授使之耳熟而目習者固宜無所不用其極至於阿保奉侍之流携僕陪從之徒亦擇其老成謹愼者俾不敢以玩好奇衺之物閭里鄙俚之談或得以交亂於視聽之間則養正豫敎之道亦在於尋常日用之中而將與离筵講讀之工有表裏交修之美矣伏願聖上覽右人少成習慣之論遵列聖傳心作聖之規克盡輔導之方以基億萬年無疆之休批以兩件當體念而懸車之請如卿筋力決難許之勿辭行公
정조 20년 · 강
判府事李命植上疏賜批
정조 20년 · 목
疏略曰臣年至病痼重以情地危臲不敢比肩廁跡於周行之間者已多年所乃於三四年來誤恩荐下縻之以外內重任臣身非已有冒沒彈冠反顧初心判成兩截且七十致仕最是禮防之大者前後陳懇誠意淺簿未承兪音今又不得一許臣何以自暴情素得爲桑楡之收乎伏乞更垂諒察特下許令致仕四字之命批以卿之欲得許令致仕四字之稱疏近十上而約已守法老猶不倦所請宜不允
정조 20년 · 강
大司諫李義綱上疏賜批
정조 20년 · 목
疏略曰近日法綱漸弛隄防不嚴至於日前金鍾純趙潞鎭調用之命尤有所萬萬驚歎者當是年是月之回有記舊錄後之擧聖念昕及孰不欽仰而第此兩人初非擬議於仕路者今若一例甄拔便同無故之人則其將國不國而人不人矣幸因銓堂執藝之請雖不擧行而該曹草記批旨中回呻爲笑寸數亦遠之敎實非今日廷臣所可奉承者此若登諸朝紙播示中外則其爲觀瞻之駭惑當如何哉臣謂聖批中二句語及此兩人擬入之命竝卽反汗壇享親將事體至重而日昨省牲時忠良後裔之階上成班者擧案不少及其陪享殆減其半已不勝駭然乃於將徹之際峩冠博帶摩肩連踵雜還塡門便若場屋莫重肅穆之地有此顚倒之擧若使京兆預先整待及時入參則寧有如許紛雜之弊乎京兆當該堂郞竝施譴罷之典斷不可已臣之偏母年近八耋近添輪行感疾臣實無離側之望伏乞極命鐫削批以兩相家事若非逢今年是月此日則賞廷之擧世宥之典猶難擬議於彼況加之以冠帶俾廁周行者恩欲歸於昔年法不得已暫屈爾等寧不言下將順乎京兆堂郞譴罷事儒武參班係是定式浚初行合有分揀堂上亦因政府草記已令問備郞官亦爲推考爾其勿辭救護
정조 20년 · 강
正言沈鎜上疏賜批
정조 20년 · 목
疏略曰臣於日昨傳敎中趙潞鎭金鍾純收用之命竊不勝驚惑之至彼兩人俱以劇逆之至親寸數雖有遠近釁廢無間彼此此而擬議於官職則其於義理隄防何哉今殿下追感往昔念及舊臣則一例致侑未必不爲榮寵之典而顧此賞延世之恩反加於不當施之地伏願還收成命臣之冒叨臺地前後非一而尙未署經何敢出位第於目下此事竊有憂嘅玆敢略陳批以頒見長僚批爾則署前行公
정조 20년 · 목
疏略曰日者兩大臣家錄孤之敎亶出感舊之聖念臣不勝欽仰而第彼魯翰兩賊以萬古所無之逆有一國必報之讎則今以其侄與從孫視同無故復廁仕籍者天下寧有是哉嗚呼隄防不嚴義理漸晦今日之憂政在於闡明扶植之或忽而乃殿下從而壞之每因僥倖之會輒開闊狹之路近年以來處分之非常殆不可一二計而至於今番可謂極矣不敢知殿下明聖果不念及於是而迫令擧行無少留難耶旣知其必不奉行而猶且强之以莫敢或違則其於聖人出治之大本顧何如也伏願更加三思特寢金鍾純趙潞鎭調用之命批以此疏雖由於年少之鋒穎若見諫長疏批予意可知爾其勿辭察職
정조 20년 · 강
頒敎頒赦于仁政殿
정조 20년 · 목
權停禮也○政院啓言頒敎文中赦句添入事命下矣某罪以下宥之乎敎以徒流以下幷宥○敎曰星使載還鴻恩遠曁天詔仍付鰈域同歡式遵典彝庸修播告猗歟上國方亨之運實是往牒所無之休熙暭無爲之治踰六旬郅化仁壽必得之理近九耋邵齡囿八荒於壽域春臺敷五福於普天率土璇甲重回於御極寶位誕受於繼明備純嘏而居太上之尊三代亦有是否傳聖子而頒嘉慶之號萬口咸曰休哉大慶湊至於如川殆天所祐小邦奔走於執壤在禮則然命停玉節之行寔出體下隆眷隨荷泥封之貺別是格外殊恩燕賀已騰於中州玆體一視之渥龍光旁溢於左海爰降肆赦之章自本月初六日昧爽以前除雜犯死罪以下咸宥除之在官者各加一資資窮者代加於戲萬國同慶之休事曠千古十行誕宣之誥序屬三春故玆敎示想宜知悉藝文提學具庠製
정조 20년 · 강
點下吏兵批歲抄
정조 20년 · 목
吏曹以別歲抄書入時居中居下亦爲書入啓稟敎以與大赦有異置之○前判書鄭存中承旨李庚運府使李文爀尹恒儉李淧兪碩柱吳文常李潤默牧使洪龍鎭金樂淳徐英輔監察李碩遠博士洪宅柱縣監趙惠鎭察訪李命心李彙參奉金光學郞廳鄭最成郡守趙義鎭鰲恩君李敬一注書金履永竝敍用前承旨申耆校理韓用鐸修撰張至顯竝蕩滌敍用府使李最源縣監李運春蕩滌牧使兪漢敦判官朴宗珪趙厚鎭鄭昌耆府使金處漢李漸運李吉培柳光國尹宇大郡守尹行醇李文會林蓍喆趙義鎭縣監李尙德趙祥逵鄭雲達愼性直李亨正李東野林元浩李景壽李運春張集紹朴孝成劉泰說正郞權太應封彌官鄭履綏竝減一等判書李在學參議申大年竝給牒水使李栢然權管金重淵護軍權裕姜彛正宋鍈洪義榮閔台爀林道浩洪仁浩洪明浩副護軍成德雨李相璜吳泰賢尹東晚朴基正金熙朝李尙度李東稷李儒慶金孝建姜忱李普天朴聖泰金啓洛宋民載洪義浩竝敍用中軍趙宅鎭總戎使徐龍輔郞廳沈鐮監牧官金在儉蕩滌敍用萬戶李鎭豊減一等
정조 20년 · 강
召見大臣備堂及回還正使閔鍾顯副使李亨元于誠正閣
정조 20년 · 목
敎曰大臣旣入闕中初十日次對進定於今日○予謂鍾顯等曰新皇帝仁孝果如所聞否鍾顯曰仁孝端重在諸王中最有令譽觀於宴饗之時侍坐上皇之側呂視上皇之動靜而一不轉矚觀戲於此亦可見其人品矣予謂亨元曰詔勅順付之奇得聞於先來之前卿之周通固昕稔知而今番之事可謂大生光矣册封事卿等果親聽上皇之敎乎鍾顯曰得聞於禮部而非親承之言也予曰上國授受之盛擧實千載之所罕有而卿等使行適値是時可謂壯觀而來矣鍾顯曰誠如上敎矣予曰八月聖節別送賀使之論卿等意見如何鍾顯等曰歲前賀使之行先期差送斷自聖衷而及其趁期入達也彼人莫不稱歎事大之誠太上皇亦以忱誠可感諄諄言之今番詔勅之順付謝恩之命停未必非賀使先送之效我聖上明見萬里之聖鑑臣等欽仰萬萬矣第謝使旣不發送拖至冬間始有節使之行則其間日月未免太久若趁八月聖節治送賀使兼爲謝恩則雖非應行之例而最似無妨故臣等在燕時亦與賀使有所云元譯舌輩之言亦多如此矣予曰姑勿退去次對後與大臣相議宜矣仍命次對爲之大臣諸臣稟事畢予謂右議政尹蓍東曰聖節進賀事使臣有所云元卿意則以爲如何蓍東曰詔勅旣已順付謝使又命勿送其軫念之鄭重勤摯如此勢將遵依皇旨不送謝使而若待冬至節使則亦太遲於來頭聖節治送一使以賀兼謝似爲無妨矣予曰卿等之見非不周通而予意亦有所斟量者矣上皇聖節旣送賀使則新皇帝聖節又不可一送而一否然則冠蓋相望於道矣今年聖節旣與六旬八旬有異則何必創爲無於例之事乎當俟賀使之回還爛商而決之矣
정조 20년 · 강
命遞漢城判尹權▣左尹李漢豊右尹金魯永
정조 20년 · 목
右議政尹蓍東啓言漢城判尹權▣左尹李漢豊右尹金魯永以日前儒生事被臺論矣臺言雖過詞訟劇地不可暫曠請竝許遞今日政差出從之
정조 20년 · 강
命羅里鋪倉更爲設施以趙鎭寬徐龍輔差句管堂上仍差龍輔備堂
정조 20년 · 목
右議政尹蓍東啓言今因耽羅賑事以年年運穀民邑俱困聖念每軫島陸兩便之政然若欲濟活島民則駕海轉輸之弊自歸沿民矯捄實無長策無已則羅里鋪換貿作穀之法無論豐歉從便轉換輪回入送而設倉于湖西南交界之臨陂縣者當初法意俱極周密中間生弊仍爲廢却今復修明舊制要爲利專歸於島民害不及於沿民之地恐合目下急務故敢此仰達敎以卿於本道本牧俱有經歷況島陸互濟之政莫過於此倉之牢實如令初依卿所奏爲先出擧條知委該道該牧期有刮目之效又啓言羅里鋪更爲設施事旣伏承下敎須有句管堂上往復于全羅道臣耽羅守臣爛漫商確臨陂與羅州之倉舍形便島產與陸穀之換貿規式取考當初節目修明擧行然後可以永久遵行請以刑曹參判趙鎭寬護軍徐龍輔差下使之專意擧行而徐龍輔備局堂上仍爲還差從之
정조 20년 · 강
命狄嶺之距神光鎭禁標退立十五里
정조 20년 · 목
右議政尹蓍東啓言平安監司金載瓉狀啓枚擧神光僉使柳和源牒呈以爲本鎭處在狄嶺之下民戶不過數百而其所契活只是鋤農磽确之地一自三川坊新闢之後擧懷遷移之心莫可挽接而有一條可以莫安者本鎭之明堂串靑者今二三峽谷在於距狄嶺三十里之地其土甚沃可容數百戶而民人請闢之願府鎭許墾之論厥惟久矣自嶺頂南至熙川之白山立禁標爲十五里自嶺頂北至江界之神光立禁標爲三十里而右所謂三峽谷在於三十里禁標之內一嶺之禁標南北無異今若退標一依熙川十五里之限則可得十五里耕墾之地而凡於關防蔘政一無所妨募民廣居防守尤重節度使與該府使之報皆以爲便合有變通以循民願請令廟堂稟處矣一自慈城地許耕之後近鎭峽氓擧懷遷移之心其勢固然今此神光鎭退標許民之請實出於不獲已然蔘政與嶺隘少無所妨挽接與募聚大有所益道帥臣與該府使之論一辭稱便狄嶺之距神光禁標依熙川例退立十五里許其耕食廣居力作實合事宜請依狀請許施事分付從之
정조 20년 · 강
命江界三川坊設邑鎭事姑爲安徐飭該府使管攝新入之民
정조 20년 · 목
右議政尹蓍東啓言頃以江界三川坊之民烏合難馴邑鎭間設置當否狀聞之意筵稟行會矣卽見平安監司金載瓉狀啓則枚擧江界府使李仁秀牒呈以爲今若設邑則館廨之營建錢穀之需用不知費了幾許民力幾許公貨且採蔘之節責之於新邑之民則必無以支保莫如設鎭知弄怪舊址在三川慈城之間西北臨鴨綠此號令各把之樞機古之設鎭意亦有在就此地移設馬馬海則營建旣不張大火稅可補措辨控制之方亦似有益蓋馬馬海設堡旣非嶺隘所關又非賊路要害故革罷之意前已狀請自彼移此實爲兩便云而第新入之民遽示管攝之意設爲官長則必當却顧疑畏旣入者易致還散將入者必多退步無寧隨入隨奠根固蒂結之後徐議設鎭事令廟堂稟處矣馬馬海堡移設之論可使形便得宜關防增重則新入民奠居之後自當爲次第設施事耳今此流入之戶未及奠居遽示管攝必却顧疑畏道臣所論儘有意見邑鎭間設置事依狀請今姑安徐三千餘戶成聚之處官府絕遠不管攝禁制則易致弊從中生該府使處請各別申飭無或疏虞以爲善始圖終之地從之敎以曾於李判府按道時以上土之移鎭爲言以地形與事勢言之其爲緊重切逼亦非馬馬海之比在前蔘政句檢上土爲咽喉項況今闢土移民之際其所留意比之馬馬海上土爲勝該倅之不言上土單擧馬馬海者豈以鎭將勢力顏面之彼此緊歇而有此捨重取輕之擧乎卿於筵退後議于李判府後關問道帥臣使之別具意見狀聞後稟處
정조 20년 · 강
命平安道帥臣重推紙衣自今年減數下送
정조 20년 · 목
右議政尹蓍東啓言頃因平安監司金載瓉狀啓餘數紙衣三十七領善爲留貯今冬分送時充數以給之意筵稟行會矣卽見該監司報本司辭緣則枚擧本道兵使申應周牒呈以爲其所釐正在於畢分之後則昨冬下送衣件自在盡分之中自今年爲始一從釐正數爻使之均分則所謂餘數實非留置者爲辭矣昨冬監司狀啓中結語有曰至於紙衣三十七領若欲添分則數未相當仍爲留置則有此餘剩明年分給時更俟知委擧行云而兵使狀啓亦無今年則依例分給自明年減數擧行之語而其所措辭與道啓無異奏御文字所宜詳審況以襦紙衣事前後飭敎何等申複而兵使則條列矇矓監司則不爲致察有此做錯陳聞之擧請該道道帥臣一竝從重推考紙衣則自今年爲始三十七領減數下送之意更爲分付惠廳從之
정조 20년 · 강
命兵曹祭享軍契貢人別役作等依前筵稟擧行紫門軍契貢人情債平市暑所捧烟草廛朔米竝爲釐正
정조 20년 · 목
右議政尹蓍東啓言歲首詢瘼時貢市人等所懷率多猥屑竝當勿施然輦路下詢旣出軫恤之德意則其在對揚之道宜有採施之擧其中兵曹祭享軍契貢人所懷別役作等之說年前因渠輩所懷已自廟堂覆奏許施該曹之尙不擧行事極未安此若不爲作等則其爲公貨尾閭貢人難支之弊有不可勝言依前筵稟卽爲擧行事申飭兵曹紫門軍契貢人所懷六十餘同受價近八百兩情債云云事未前聞大關貢弊此亦嚴飭兵曹該貢情債之過濫者一依營繕等他軍契例劃卽釐正烟草廛市民所懷平市署所捧該廛朔米比他廛獨爲過多則其所稱冤不是異事依六矣廛例釐正減捧之意請分付該署從之
정조 20년 · 강
命永春縣義僧番錢及監兵營後營所納各樣紙寺僧復舊間姑爲革罷義僧一名耗太給代之例從便變通
정조 20년 · 목
右議政尹蓍東啓言卽見別兼春秋永春縣監洪樂游所啓則以爲本縣義僧爲二名而僧散寺毀後有官備錢名色一百四十兩俵給民間殖利防納矣近來逃故相續指徵無處本錢已屬烏有而收斂依舊義僧一名雖有耗太給代之例一名移責於平民事係民瘼合有變通之道其他監兵營後營所納各樣紙地合爲五十餘束而今者無寺無僧猶復責納甚至有殖利錢一年白地再徵之擧三營所納紙地永革似爲一分息肩之地爲辭矣寺毀僧散之後猶責義僧番錢及各樣紙地則勢必害歸平民爲不少各樣紙五十餘束徵用事寺僧復舊間姑爲革罷義僧亦依他一名耗太給代之例從便變通之意請竝分付于該道道臣從之
정조 20년 · 강
命元陵位田之在楊州驪州者與火巢外近處勳府及軍門屯田中從便相換
정조 20년 · 목
右議政尹蓍東啓言臣差往元陵忌辰祭獻官聞本陵位田初定湖西因年前特敎換給于畿內楊州驪州等地之後守護軍之收稅需用大勝於前而猶以不得耕食之故近處居生者名數鮮少几干使役及掃雪等節皆後於他陵寢云火巢外近處或有勳府及軍門屯田可合相換者則禮曹堂上問于本陵官從便換給以爲就食居生專意使役之地似好敎以守護軍之食根專在位田之便近年前相換之後猶復若此云則何拘常例卽令該曹斯速從便換給後草記
정조 20년 · 강
推兵曹判書具㢞命東萊武士收用事分付該道臣更爲修啓
정조 20년 · 목
右議政尹蓍東啓言慶尙監司李泰永啓本東萊將校久勤差送事自西銓當爲稟處者兵曹判書具㢞以閪失爲奏事體未安請推考從之○兵曹判書具㢞啓言昨冬因前校理鄭來百陳疏東萊武士許以道內邊將末薦初仕各一窠依西北邊上例激勸事令道臣該倅商礭狀聞令兵曹稟處之意自廟堂覆啓行會矣該道臣李泰永條列狀聞才已啓下而事係創始方欲就議大臣回啓之際原本遺失臣之不能檢飭萬萬惶恐雖有謄報文蹟不可以粘連覆啓請分付本道依前修啓從之
정조 20년 · 강
命慕華館雨漏處姑先修補
정조 20년 · 목
戶曹判書李時秀啓言慕華館訓鍊院修改事頃有下敎矣訓鍊院方自禁營擧行慕華館則例自臣曹隨毀隨補故發遣郞官詳細省審則別無大段時急處略干雨漏處姑光修補其餘則姑待明春似好故仰達從之
정조 20년 · 강
命訓鍊院新增三窠中文臣甄復最久者自吏曹以相當窠區處以東班實職差其代仍定其瓜限三十朔
정조 20년 · 목
兵曹判書具㢞啓言訓鍊院新增三窠之分屬於文臣甄復實出朝家疏鬱振滯之政但與武班之互相遷轉有異一次付職之後更無移去之路故日前訓判一窠之因下敎與吏批相換實爲遐鄕諸文臣慰悅聳動之端而似此持恩不可每丏自來銓格互有界限若於大政時就其中除職最久人自吏曹如兵批之東班實職武臣移擬例相當窠從便區處其代必以東班實職移遷則庶有變通之實效而且兵批參上原無瓜滿至於文兼則有周年瓜遞之規矣今此文臣窠與武臣窠有異似當有瓜限而用文兼例則未免太促依吏批例以三十朔定限爲好故仰達矣詢于大臣右議政尹蓍東曰此是文兼三窠三司擬差之後爲文官積滯者付職受祿之意也官制當依文兼例爲之而兵判陳達亦不無意見而兼爲振淹疏滯之道今姑依所奏許施似無妨矣從之
정조 20년 · 강
命訓鍊院郞廳分直時柴油等雜費收捧各處把定軍停番布計給
정조 20년 · 목
知訓鍊李敬懋啓言訓鍊院郞廳分直於廟社殿宮事筵稟定式後四處直所柴油債等費尙未措劃計給故臣以此意往復兵判未及停當今兵判登筵故敢達矣敎以兵判陳達兵曹判書具㢞曰今此入直官員之直所柴油等雜費雖從略磨鍊一年所入將近數百金而目今經費無可方便取用之道每當諸道上番騎兵二百五十名內慶熙宮把定軍爲九十六名景福宮把定軍爲九名就此兩闕把定元軍中各減二名則該所之修掃把門足可使用以此四名自來當爲始除其番上竝與身保布而各自該邑循例收捧上送一年都數殆近二百金四處直所之接濟可無不足之慮外邑逐當之上納別無爲弊之端如是區處成出節目實有所據且獲便當矣從之敎以景福宮慶熙宮各減一名其外各處中量減二名草記
정조 20년 · 강
推吏曹判書沈煥之仍命歲抄單子中李庚運以罷職改付標
정조 20년 · 목
承旨林濟遠啓言守宮承旨李庚運罪是罷職而今此歲抄混入於削職秩事甚未安請原單子以罷職改付標當該吏曹堂上推考從之
정조 20년 · 강
命禁府堂上中身病人許遞總府入直人牌招參坐
정조 20년 · 목
承旨尹光顏啓言禁府赦文書有催促修正以入之命而知義禁權▣同義禁兪彥修有身病同義禁曺允大總府入直無以備員開坐云故仰達敎以然則有身病人許遞今日政差出待下批牌招先擧行後謝恩總府入直人牌招使之參坐
정조 20년 · 강
命前注書金履永還付翰林牌招入直
정조 20년 · 목
承旨尹光顏啓言前注書金履永旣已敍用口傳還付翰林牌招入直何如從之
정조 20년 · 강
司諫朴瑞源掌令吳鵬南獻納閔師宣校理李福潤金銑正言吳翰源修撰金熙采副修撰李景溟等陳前啓賜批仍從金履素門黜之請命改李周奭事啓辭句語
정조 20년 · 목
三司陳前啓批以不允其中一件付丙末端事當初持難於賜批出於尊臺風杜後弊而尙不停啓出場無期反非爲大臣之道依啓○諫院陳前啓批以不允柳師文事亟停勿煩李周奭事赦典勿擧論有非法典改典爲前然後當循例賜批爾等何難而不爲乎
정조 20년 · 강
重推吏曹判書沈煥之仍命百官加下批政事卽爲擧行
정조 20년 · 목
敎曰百官加下批政事當日爲之○敎曰百官加下批政事當爲之而吏判以向日事謂有處分之敎不爲參政云從重推考使之卽爲擧行
정조 20년 · 강
遞判義禁洪檍以沈頤之代之前望也
정조 20년 · 목
敎曰陳疏判義禁許遞前望單子入之待下批牌招先擧行後謝恩
정조 20년 · 강
以李祖源爲刑曹判書前望也
정조 20년 · 목
敎曰赦文書須有判堂可以擧行刑曹在外判書許遞前望單子入之待下批牌招先擧行後謝恩
정조 20년 · 강
判下金吾刑曹赦單及金吾囚供
정조 20년 · 목
因禁府保放罪人尹坤具絳曺翰振閔昌爀李錫夏赦單敎以以上放其中時任守令使之當日還官因禁府未及拿來罪人卞緯鎭林淳浩金宅和成鼎柱李惟稱沈養之草記未下罪人徐有和赦單敎以分揀因禁府保放罪人金晦彬赦單敎以事關邊政民隱不可白放奪告身一等放送因禁府時囚罪人鄭周誠李貞坤柳曮南志復李義鳳李周憲洪守榮李素金履顯尹載伋赦單敎以以上放因禁府門黜罪人金履素申耆赦單敎以以上放罪名持爲蕩滌又啓言中官梁濟漢原情以爲身爲承傳色無時開門之時不能察飭致勤嚴敎云請刑推得情敎以罷職放送○因刑曹時推人單子敎以放與未放依判下施行
정조 20년 · 강
命申光履等不入歲抄者三人分揀餘皆勿論
정조 20년 · 목
吏曹啓言處分律名之不入於歲抄人若過大赦目該曹草記稟處事有命不入歲抄人卽勿擬臺垣朴基正拔去臺望申光履刊爾臺職擯之田野李安默刊其選申龜朝勿與法從之列趙鎭井官職付籤以未釋褐施行張錫胤勿擬官職鄭觀輝等矣敢啓敎以其中拔去臺望者申光履刊其選者申龜朝勿擬官職者鄭觀輝等分揀餘皆勿論
정조 20년 · 강
命前金吾堂上尹師國宋鍈李鼎運施以邊遠安置之律
정조 20년 · 목
敎曰法者礪世磨鈍之具也法官守法然後人所知懼今日因赦文書見禁府公事其中有年前蕩滌人姓名又有法典外罪名不當書而書使之拔去者之姓名驟看瞠然注視駭然其時更無一言皁白意謂已爲擧行而姓名尙錄於文書往古來今豈有如許國綱獄體乎近來凡事雖以挨免爲能事堂堂王府莫重金石之典有此街竪迷藏之習其可曰有國乎言念流弊不可但以霜氷言昨年擧行該吏爲先令刑曹諸堂開坐嚴刑査出當該堂上施以邊遠安置之律以昭法紀以社後弊○義禁府啓言尹師國蔚山府安置宋鍈吉州牧安置李鼎運康津縣安置啓允之○敎曰此時錦伯豈可一刻曠官今日政擇差仍令當日辭朝前伯奪符後押付事分付該府
정조 20년 · 목
以徐龍輔爲吏曹參判閔鍾顯爲禮曹判書李得臣爲判尹李亨元爲左尹尹弼秉爲右尹申思運爲知義禁韓光近爲同義禁金履素單付判敦寧林濟遠爲忠淸監司徐有鍊爲承旨
정조 20년 · 강
以李萬運爲安義縣監口傳也
정조 20년 · 강
諭判敦寧金履素與史官偕來
정조 20년 · 목
敎曰向來事其罪一則騎堂二則騎堂也然以留都諸務大臣莫不主管無論知與不知飭勵之政當從大官始罷官持勘意在責備伊後臺批欲尊事面間又値齋出場此遲念卿栖屑鄕廬爲之悶菀今幸公議旣伸敦銜敍付自此卿必受以爲謝聞當卽日復路而其在敬禮之道常規不可廢遣入侍史官傳諭此意卿須偕與上來仍敎曰此傳諭入侍史官傳諭于金判敦寧
정조 20년 · 강
命犯夜人金振聲各別嚴治降定賤苦之役
정조 20년 · 목
兵曹啓言初二日二所巡廳犯夜被捉右捕廳捕校金振聲依更數嚴棍敎以雖是前銜名以捕校焉敢犯夜乎移送該廳更加各別嚴治以懲他校後草記○右捕廳以該廳軍官嚴棍二十度啓敎以降定賤苦之役
정조 20년 · 강
命景福宮入眞衛將只施棍治守眞中官汰去
정조 20년 · 목
兵曹啓言昨日景福宮入眞衛將金壽澤手本內西城外居一常漢越入城內偸斫雜木之際爲巡審軍所捉嚴査其㭑數則前後偸斫灒賣於洞里者合爲十七株穉松云故捉來嚴問則果如衛將所報犯斫一漢及買去兩漢一竝移法司照律嚴繩當該衛將不能先事檢飭之罪尤涉可痛爲先汰去自臣曹決棍懲礪何如允之敎以衛將猶有捉納之勞只棍勿汰守直中官不卽摘發令內寺府分付汰去
정조 20년 · 강
命南學入直官汰去齋生停擧儒生鄭履周以犯夜律勘治放逐本鄕學隸一竝刑配
정조 20년 · 목
刑曹啓言依下敎南學庫直齋直等一竝捉來査問則庫直金德龜以爲齋儒鄭履周昨夜下去本家而欲免夜禁渠持到記隨往到筆洞被捉巡檢渠則以到記體重使之還歸齋生及奴子捉付伏處故還告齋中與假庫直金光信齋直裵廷郁同往欲救齋儒則座更軍挽拒不從故渠與金光信捽曳數次略干批頰仍爲奪來云金光信以爲因德龜來告齋中要與偕往故果爲隨去扶執更軍批頰捽曳仍奪儒生以來云裵廷郁以爲聞齋儒被捉巡邏隨往而已初無犯手於巡更云矣金德龜憑藉到記冒犯夜禁已極可駭而儒生被捉之後歸告本學聚會學隸毆打更卒奪去儒生之狀萬萬痛惡金光信與德龜結黨同往手打更卒奪去儒生極爲可痛竝各別嚴刑照律重勘裵廷郁雖無犯手之事隨衆偕往則其同情參涉可知不可以渠發明有所參恕懲治放送犯夜儒生鄭履周身爲齋儒冒禁犯夜已極可駭及其被捉之後敢生掉脫之計一任學隸之作拏乘隙脫去者亦極駭痛請自臣曹捉來照法勘處允之敎以觀此草記可知其下輩所爲之無狀所謂學隸一竝嚴刑三次勿限年定配不能檢飭之入直官員汰去齋生停擧該儒別無所犯且云有帖文則與故犯有異而何必夜行以犯夜律勘治放逐本鄕
정조 20년 · 목
該監司狀啓以爲園所外南山及各處補土事水原廣州安城果川四邑竝皆撤還之由纔已馳啓而卽接差使員安城郡守曺允植所報則自今初二日至初四日董役形止區別修報故三日付役募軍植木數爻後錄馳啓後初二日水原募軍四百十五名下南山東邊八處補土被莎植松二萬一百株廣州募軍一百五十名臥牛峴補築植松三千三百三十株南陽募軍一百八十七名自洪範山至天馬山補土植松三千一百三十二株安城募軍四十七名匠人募軍五十名買土軍十八名宅溪二巷三巷下邊補築長二十六步上下闊各九步安山募軍三十七名古西門外臥牛峴植松一千三百七十七株振威募軍一百三十名鷹峯峴補土植松四千九百七十株畢役撤還龍仁募軍八十五名下南山石串峙植松五千八百五十七株果川募軍四百三十名草峯植松五千九百二十二株雜木五百二十株陽城募軍一百二十五名鷹峯峴石串峙植松八千六百四十五株初三日水原募軍三百八十四名下南山東南邊九處補土被莎植松一萬八千五十株廣州募軍一百五十名臥牛峴補土植松一千四百十株雜朩六百三十株南陽募軍七十八名自禦侮峴至洪範山天馬山補土植松二百十三株未畢役撤還安城募軍六十四名匠人募軍五十名買土軍四十名宅溪第一巷補土長二十七步上闊九步下闊干九步深一丈安山募軍八十九名古而門外臥牛峴植松二千九十五株畢役撤還龍仁募軍八十五名下南山石串峙植松四千九百九十株畢役撤還果川募軍十名草峯植雜木二百十株陽城募軍五十三名鷹峯峴石串峙植松三百二十株畢役撤還初四日水原募軍四百二十九名下南山東南邊中南山南北上下端補土植松一萬四千二百株廣州募軍三百名臥牛峴補築植松六千七百三十株雜木一千四百八十五株畢役撤還安城募軍二百七名匠人募軍六十名買土軍三十八名宅溪第一巷二巷三巷補土長五十三步上下闊各九步果川募軍四百五十三名草峯補土植松三千六百十三株雜朩一百四十株畢役撤還都合募軍四千一百十一名所植松木十萬四千九百五十四株雜木二千九百八十五株始興所授鷹峯峴目初二日至初三日募軍二百九十五名植松五千三百八十八株畢役撤還
정조 20년 · 강
召見忠淸監司林濟遠于重熙堂
정조 20년 · 목
辭陛也○予曰湖西民事誠爲可悶卿須按藩後善爲整頓期有實效至若整理穀糶糴事亦須於下去後觀勢善授善捧期於就緖也
정조 20년 · 강
以姜五成爲御營中軍
정조 20년 · 강
命安恩君▣廣陵君烻百官加下批親授
정조 20년 · 강
繕工副奉事魏伯珪疏陳時務六條賜批
정조 20년 · 강
靖陵直長愼師浚進所懷十條賜批
정조 20년 · 강
順陵直長蘇洙中進所懷十條賜批
정조 20년 · 강
命承旨尹光顏勿待罪
정조 20년 · 목
政院啓言昨日假注書望單子副望落點誤以首望頒布臣矇然不察惶恐待罪敎以本事不係於生疏與否而付之公罪之外豈容他辭比後隨事審愼姑勿待罪
정조 20년 · 강
重推兵曹判書具㢞前守宮大將鄭好仁從事官朴鍾淳敍用傳旨改付標
정조 20년 · 목
政院啓言昨日兵曹歲抄中前守宮大將鄭好仁從事官朴鍾淳落漏不書原單子改付標以入而不察之當該堂上請從重推考允之敎以昨日已料其遺漏欲令添入而酬應浩䌓未果敍用傳旨改付標
정조 20년 · 강
命十一日輪對當次人受點後日次待令
정조 20년 · 강
召見童蒙敎官崔崑于誠正閣
정조 20년 · 목
予詢崑所工崑曰少業功令今已老廢有何所存之可以仰瀆天聽乎予曰爾將留京從宦乎崑曰蒲柳賤質今已衰朽安能有從宦之望乎予曰退後以文字陳達所懷也崑曰所學空疏實無以對揚聖敎矣予曰爾旣老於草野生民之弊瘼閭里之疾苦必有所聞見而可以裨益於爲治者須詳細條達以備一得之見可也
정조 20년 · 강
遣承旨馳詣昭寧園奉審摘奸
정조 20년 · 강
吏曹參判徐龍輔上疏賜例批
정조 20년 · 목
疏略曰莫嚴者師律莫重者國法師無律則亂國無法則殆如臣庸愚濫膺戎垣之寄猥承先驅之命旣不能先機遠慮隨處戒飭又不能奉若明訓臨事對揚致使前古所無之擧出於深夜倉卒之際淸蹕爲之遲回百僚莫不驚遑苟究厥田罪實在臣畢竟勘科只行流竄之典末又華官顯膴榮寵備至臣心惶恧固不暇言其於重師律嚴國法之道果何如哉新除之下承膺無路玆敢略暴衷懇伏乞亟遞臣職仍將臣辜恩失職之罪更加勘斷賜例批仍敎以吏曹參判批下牌招行公
정조 20년 · 강
命訓鍊院官員入直處雜費以留營軍減番收布取用
정조 20년 · 목
兵曹啓言因訓鍊院官員入直四處柴油債等雜費區劃事擧條有景福宮慶熙宮把定軍各減一名其外量減二名之命矣各所派定皆有裁量若無減省處請以留營軍中二名除出減番一體收布取用允之
정조 20년 · 목
以具庠爲左參贊權裕爲同經筵徐龍輔爲同成均魏伯珪爲機張縣監
정조 20년 · 강
命機張縣監魏伯珪湖南守令中相換
정조 20년 · 목
因機張縣監望筒敎以七十老人何以遠赴如機張等邑有前程惜身名之文蔭沈象奎林淵浩輩差送實爲一擧兩得之政湖南守令有聲績文蔭倅中相換魏伯珪使之當日辭朝○機張縣監魏伯珪玉果縣監李得養相換
정조 20년 · 강
罷司諫朴瑞源獻納閔師宣正言吳翰源沈鎜掌令吳鵬南韓興裕持平李基慶職
정조 20년 · 강
以李鼎德爲禮曹參議李萬榮爲掌令李福潤爲持平竝前望也
정조 20년 · 목
政院以玉果縣監魏伯珪未署經而兩司俱未備員啓請政官牌招開政差出命入前望以萬榮等批下
정조 20년 · 강
安春君烿疏陳病狀乞免蠶壇享官賜例批許令付標
정조 20년 · 강
命掖隸金道郁陞差差備別監相換
정조 20년 · 목
因司鑰金光重別監金道郁除下手本敎以近來別監行身甚於捕卒羅將則被打於院隸在渠可謂萬丈光熖金道郁陞差差備別監相換院隸錢一兩賞給以爲倡敢賈勇之地
정조 20년 · 목
先蠶祭宣武祠祭在再明也
정조 20년 · 강
命玉果縣監魏伯珪一司除署經下送
정조 20년 · 목
諫院不備無以署經政院啓請諫院未差之代開政差出敎以一司除署經下送
정조 20년 · 강
召見玉果縣監魏伯珪孝陵參奉柳尋春于誠正閣
정조 20년 · 목
伯珪辭陞也○予謂伯珪曰爾之精力能不衰耗勤於吏事乎伯珪曰臣偏蒙特恩感惶靡措不知所遠而自知昏聵難副分憂之聖意矣予曰京士每輕鄕士爾須約已奉公著意做治使京士愧服可也莅民之責不在於邑之大小今此持除果出於先從隗始之義我國雖云壞地褊小用人之道不係於此予於此未嘗不慨然每欲矯革不變而未黑矣近以收攬遠人爲念爾以此意歸告鄕里必使人人起彈冠引領之思可也予曰湖南素稱士夫之鄕見稱於道內者凡爲幾人伯珪曰愼師俊蘇洙中諸人俱是有名稱者而已皆蒙恩除職此外更未聞矣伯珪曰臣猥荷曠絕之恩不拘品格特畀百里之任敢不銘鏤圖報而以臣愚庸必將僨誤狼狽自抵孤負之罪卽命遞改區區之望也予謂尋春曰爾之向日登筵時未叩所存故更爲召見矣爾本生長鄕里民間疾苦必多有熟諳而講究者今於前席若難一一敷陳則退以文字罄達可也
정조 20년 · 강
承旨李海愚請推玉果縣監魏伯珪命勿推
정조 20년 · 목
海愚啓言筵席事體至爲嚴重正卿以下皆不得陳懇辭免而玉果縣監魏伯珪敢以請遞等語肆然陳達請推考敎以遠人不識格例不是異事勿推
정조 20년 · 강
遞漢城判尹李得臣吏曹參判徐龍輔
정조 20년 · 목
得臣等違召竝敎以宜令一伸廉隅許遞
정조 20년 · 목
萬榮以曾經亞憲引避請遞也
정조 20년 · 강
申諭判敦寧金履素卽日登道
정조 20년 · 목
檢閱金履永狀啓以爲臣敬奉聖諭馳到驪州州內面傳諭于判敦寧金履素所住處則以爲千萬不自意誤恩曲至沛澤洋溢究竟於三司之啓蕩滌其萬死之辜爵秩依舊恩諭渙宣遠辱簪筆之臣特侈敦召之禮聞命驚惶情爽神癡瞻望雲天感涕徒逬噫臣之罪負顧何如也雖使臣工辭自明實無一分倖逭之理重辟不如則國體無以尊矣公議不泯則臣罪固自如矣其何敢憑恃藏垢之恩私不顧按法之輿論處同無故冒承恩命重犯放恣無嚴之科哉情窮跡蹙蠢動無路惟願亟降鈇鉞以勘前日未勘之罪焉至若偕來之擧卽是朝家禮遇大官之事尤豈可施之於辜負釁孼之臣乎亦願遄命召還云臣旣伏見聖諭中有偕與上來之敎則不敢遞然復路敎以卿何若是須念受以爲謝之意卽日登道事更爲傳諭期於偕來而十五日擧動意謂大臣咸簉豈可不於其前出肅乎此意一體傳諭
정조 20년 · 강
命檢閱金履永待復命禁推京畿監司金文淳都事趙得永驪州牧使申大謙竝重推
정조 20년 · 목
政院啓言卽見判敦寧金履素所住處傳諭史官金履永狀啓則旣違格式且有誤書而末端不敢遽然復路等語尤涉未安請推考警責允之敎以新進尤當致愼於奏御文字而焉敢若此當該翰林待其復命禁推狀啓體段之違式專由於畿營擧行之駭然道臣及留營都事地方官從重推考以存事面
정조 20년 · 강
遞差承旨徐有錬
정조 20년 · 목
因檢閱金履永推考傳旨敎以請推啓辭允下伋令禁推則承傳之下司憲府者當下義禁府而已旣捧推考傳旨又捧禁推傳旨提詢之下漫漶煩稟當該承旨遞差
정조 20년 · 강
許施忠淸前監司李鼎運還軍餉加分山郡穀移劃之請
정조 20년 · 목
備局啓言卽見忠淸前監司李鼎運狀啓則以爲本道穀簿自來不敷雖在常年猶不免傾庫荐歉之餘民勢艱乏分留法意非不嚴重而亦難膠守常規還軍餉應加分外留庫條中特許從略加分其中沿邑穀物尤爲尠少賑給還分塗抹無策除非道里遙遠之處亦有從便輔輸之道依近例量宜移劃事請令廟堂稟旨分付矣本道每年加分之狀輒蒙朝家許施而今當荐歉還戶倍多則如是爲請其勢固然至於山沿移轉自是年例應行之事而每慮有彼願此厭遠輸無實之患今以仰體字恤從便轉輸爲辭則其必有區劃善處之道竝依狀請施行之意分付于新道臣處使之爛商詳探以有按舊圖新之效何如允之
정조 20년 · 강
命宣傳官射會未滿四矢人更試
정조 20년 · 목
因宣傳官射會單子敎以未滿四矢人更試十巡又未滿四矢以六兩一百三十步試取試記修整
정조 20년 · 목
具翼善冠袞龍袍乘輿出永淸門明政門弘化門入逌瞻門至齋室前降輿入齋室出就版位行展拜禮陞詣宮內奉審出齋室門外乘輿出逌瞻門入弘化門集禮門協陽門還內
정조 20년 · 강
召見大臣備堂及藥院提調沈煥之副提調李冕膺于熙政堂
정조 20년 · 목
藥院請診也○予曰箕伯事何以處之則好耶左議政尹蓍東曰臺疏雖不深緊當之者則必撕捱矣予曰藩臣被論而行公者前有其例乎蓍東曰藩任體重而關西則尤異於他藩任矣予曰果若難强則卽許體諒未爲不可耶蓍東曰一番申飭似好矣蓍東請前副提調尹行恁還差予曰當初此任可謂太早老其才而用之爲好矣予曰故相兪彥鎬以四十始仕五十大夫之義欲限年加資四十前不得爲亞卿五十前不得爲正卿擬將出擧條定式而未及爲之故相所奏尙今不忘蓋近日躁競成習年未三十便有陞緋玉之望稍存年限俾知老成之爲貴則似好矣壯勇使金持默曰軍服定制仰認祛奢崇儉之德意而緞紗之冬夏異宜在所難禁且令前之已各備置者實難一切禁止矣予曰此非一定之制有單件者冬夏通者何所不可乎禁衛大將李敬懋曰臣意則自初以爲不必定制只令隨力服著軍校之紗緞不期禁而自禁矣予曰近日奢侈成一痼弊紗緞之隨時換著力不足者亦皆倣效別軍職宣傳官卽近侍也自此輩若祛侈習則自有下效予意只欲如此而已非爲夏必服紗冬必服緞也以朱笠言之古則非純紫俗所謂蠏卵色是也塵汚雨渝不甚變色此亦復舊則可爲祛侈省費之一端矣御營大將李漢豊曰古則以象毛爲之故堅且支久今則皆用騘毛故易爲破傷矣敬懋曰騘毛我國所產象毛彼地所出若欲復古則恐反爲弊矣予曰卿等詳探便否申飭於所造邑可也
정조 20년 · 강
命李秉鼎李冕膺差下備堂秉鼎仍察有司之任
정조 20년 · 목
右議政尹蓍東啓言前江原監司李秉鼎當不日納符矣備堂還差行都承旨李冕膺文議才猷宜參廟務請備堂差下竝令察任從之敎以李秉鼎則仍察有司之任
정조 20년 · 강
命水陸軍換定事行關三南道臣往復該道兵水使商確報來後稟處
정조 20년 · 목
右議政尹蓍東啓言訓鍊大將李柱國上疏批旨內水陸軍換定事許令廟堂稟處事命下矣取見疏本則以爲諸道之設置水陸軍兵因其緩急各爲其用南人之慣於船北軍之閑於騎此其習熟之然理勢之常平時團束皆取其長而水營所管水軍多在山邑甚至有距水營三百里之遠者名以能櫓全昧橾柁則臨急遠徵將何所用臣以爲水軍之在山邑陸軍之在沿海者互相換定則便宜之政莫大於是爲辭矣水陸軍換定之論其來已久而至于今不得釐正者必有所由如水陸軍番布之或有加減卽其難處之一也又況舟師所在雖非沿邑盡爲水營之管轄今若換定則水使不能節制於山郡者亦不無掣肘之端請關問三南監司處往復於各其道之兵水使停當便否報來後更爲稟處從之
정조 20년 · 강
命灣尹擇給銀子一千兩於別齎咨官
정조 20년 · 목
右議政尹蓍東啓言今番別齎咨官公用銀例自灣府㡌稅條中以錢三千兩代給而行期甚急使渠受錢換銀易致遲滯昨年齎咨官行亦以銀子出給之意筵稟行會矣今亦依昨年例銀子一千兩擇給之意請分付義州府尹處從之
정조 20년 · 강
命右議政尹蓍東吏曹判書沈煥之所奏命官年限事載之政府廟堂銓曹掌故
정조 20년 · 목
蓍東啓言古者命官自有年限四十始仕五十命爲大夫卽禮經所載臣聞前輩登科未十年而陞緋玉則例引爲撕捱之一端列聖朝官人大抵多老其才而用之氣象之弘遠朝體之尊重此其有助也大矣今伏承聖敎故相兪彥鎬曾有朝臣四十前陞亞卿五十前陞正卿當爲難愼之奏深蒙許可將作爲一通文字稟定規制而未果矣人臣立朝上之所以器使下之所以藉手不外乎文學德量才猷而出類拔萃之人尙矣當不在此例若中人以下則年少諸事或疏漏老成者擧多周密至於卿宰則進之於方物出謀發慮而爲服官政之職也古聖人之命爲大夫許以中身者必有定限之微意故相之欲建白修明聖上之追念而將成就之者臣不勝感歎令臣所達實出於闡發其願忠之誠對楊我熙載之治以爲區區報效之道銓臣今方登筵伏望歷詢而特賜處分焉敎以吏判亦陳所見煥之曰自上爲念近世廷臣才學未成躐進無漸而因作風俗之第一痼弊今引故相兪彥鎬所奏之言特詢大臣欲以禮經四十始仕五十命爲大夫之義倣爲定制俾後進之臣老其才成其器以備國家需世之用是誠聖德宏謨所以敦俗捄弊之大端也相臣所陳之語甚好惟在聖明審擇用中以爲一副當規模矣敎以故相之言不忍忘矣卿言尤好以此出擧條作爲憑信之資事載之政府廟堂銓曹掌
정조 20년 · 강
命平安監司李亨元牌招察任
정조 20년 · 목
右議政尹蓍東啓言平安監司李亨元陳疏承批之後尙不出肅臺疏辭意不至深緊則其在事體似不可一任其撕捱請令政院卽爲牌招察任從之
정조 20년 · 강
命統制使李得濟所請右沿漁場還屬事令該道臣査聞後稟處
정조 20년 · 목
右議政尹蓍東啓言統制使李得濟狀啓以爲臣營近益凋弊漁場餘統三千餘兩之歲收者僅爲牽補於各樣需用矣令則漁場移屬各邑之後邑屬之侵漁有加於營校而臣營需用之狼狽益有甚焉右沿漁場還屬當否請令廟堂稟處矣本營需用之艱之在所當念而漁場之移屬各邑皆出於不得已也今聞官屬侵漁反有甚於屬統營時至有民情之更願還屬則欲除弊而移屬者反爲屬民之歸徒令統營失其需用之資而已事甚無謂分付道臣弊端之淺深民情之去就使之詳査論列狀聞後更爲稟處從之
정조 20년 · 강
命能麼兒廳合屬訓鍊院實郞廳與訓鍊院郞廳輪回入直三軍門亞將依前捧講仍命入直省記自吏曹修入
정조 20년 · 목
知訓鍊李敬懋啓言能麼兒廳合屬於訓鍊院揭板院壁事已承下敎矣本院今旣重修能麼兒郞廳四員內二員以習讀兼差而權知參軍以下輪直之規旣以疏忽於守直之故勿令入直則習讀與奉事無異請一體安徐輪番只令實郞廳二員與訓鍊院郞廳輪回入直員役竝與本院吏隸通同使役事節目啓下以爲揭壁遵行之地從之又啓言能麼兒廳合屬於訓鍊院事今旣定奪堂上何以區處乎詢子大臣右議政尹蓍東曰能麼兒講本自抽栍爲之以三軍門中軍輪回爲試官與文官之朔書試官大同而小異今不必別作名目三亞將之輪回考講依前擧行而處所則訓鍊院爲之似好矣從之兵曹判書具㢞啓言訓鍊院修改已畢節目將啓下而能麼兒郞廳當與本院官員交替入直矣能麼兒廳旣罷則自當不入於兵曹省記中請一依訓鍊院例自吏曹修入省記從之
정조 20년 · 강
命兵曹驛位田在元陵火巢外者換給十三結於陵軍
정조 20년 · 목
禮曹判書閔鍾顯啓言頃因右相筵奏元陵位田之在於楊州驪州者以火巢外近處他衙門田土從便換給事命下矣本陵近處雖有糧餉廳總戎廳屯田而結數旣不相稱民情亦有難便聞兵曹所屬驛位田之在火巢外者其數頗多就此中以十三結零換給於陵軍使之就食居生專意使役恐爲便好矣從之
정조 20년 · 강
命東里僉使郭惇恒仍任
정조 20년 · 목
兵曹判書具㢞啓言庚辰年溫幸時陪從人中東里僉使郭惇恒以挾輿軍隨駕恩資後除同知而牛峴僉使金雲瑞亦以陪從人加資同知後因特敎仍任本職矣郭惇恒均是隨駕軍蒙恩則似當一體仍任本職矣從之
정조 20년 · 강
命兵曹所送畿營前石橋疏鑿軍價置之
정조 20년 · 목
兵曹判書具㢞啓言才因京畿監司金文淳所啓畿營前石橋改築物力以戶料兵布磨鍊疏鑿軍丁自兵曹從所入劃送事陳達蒙允矣在前石橋之新造改築時木同兵布間上下而至於疏鑿軍價元無上下之例當此經費不敷之時猝難許施請置之從之
정조 20년 · 강
命政院日記定五日爲一次修納之限仍飭代書及胡草漏落之弊
정조 20년 · 목
副應敎李明淵啓言政院日記事體緊重備記晠代之事將爲來許之傳而臣近因考校之役得見日記則年來堂后官所修正多不致愼記事之草率筆畵之荒麤擧不成說甚至有吏輩代書魚魯半雜者臣意則定以五日爲一次修納之限吏禮房承旨中主管考準若有代書與胡草漏落之事隨卽請勘俾無如前錯亂之弊似好矣敎以申加嚴飭俾有實效
정조 20년 · 강
命檢閱金履永還付注書
정조 20년 · 목
政院啓言檢閱金履永禁推傳旨旣有分揀之命卽牌招入直有是命
정조 20년 · 강
命專經文武臣殿講文臣製述吏文製述取稟啓辭置之更待下敎
정조 20년 · 목
政院啓言去正月朔專經文臣武臣殿講去二月朔文臣製述吏文製述與當次殿講更稟事命下而來十一日專經文臣殿講日次矣敢稟敎以朝日在明日武臣多帶訓鍊院當爲進去此啓辭置之更待下敎取稟
정조 20년 · 강
命故首醫金履亨孫樂祖令該曹復職調用前縣監金養直罪名蕩滌故議藥同參金德崙後孫令內院知悉俾得拔身
정조 20년 · 목
敎曰四聖筆蹟受賜本取來奉翫矣渠家不但世醫自有勞勩而且況受賜御筆於四朝事甚希貴況昔年出入之醫官而今聞有其孫尙未復職云故首醫金履亨孫前察訪金樂祖令該曹復職調用因此又聞之前縣監金養直今番赦典以禁錮不入渠之老職後追榮尙不爲之云罪名蕩滌又敎曰日前聞之以畿邑守令溫官別隨駕而事蹟略如朴泰均家藏又若金履亨云故議藥同參金德崙後孫令內院該監知悉俾渠拔身
정조 20년 · 강
召見前江原監司李秉鼎于誠正閣
정조 20년 · 목
予曰關東民事果何如秉鼎曰昨年登稔民皆安樂而今春麥農雖或有凍損處亦有免歉之望矣予曰列邑弊瘼何如秉鼎曰土瘠民貧嶺西最甚而近來賴國家軫恤之澤杆城等邑頗得蘇安且因通川歙谷兩倅之善治流亡之海戶亦稍稍還集誠幸矣予曰戶簿額數比癸卯何如秉鼎曰戶數稍加於其時矣予曰原營之置中軍果得宜而戢盜之政能有實效近無竊發之患耶秉鼎曰初無此等之弊矣秉鼎曰原州以營下邑素稱難治判官李協聖才難堪任民事誠悶然矣
정조 20년 · 강
定關東犯松人現出邑守論罪之式
정조 20년 · 목
前江原監司李秉鼎啓言臣於昨夏陛辭前席以松政一事略有陳達到營以後非不極意嚴防而最是嶺民偸斫其禁無路月前安東偸斫兩木商雖已執捉邊配若不別般定式則無以嗣後痛懲臣意則嶺民偸斫人現出之邑若自該邑報本營則功過相準置而勿論若自本營先捉則當該守令啓聞論罪而嶺南本道不可異同本道列邑亦爲一體定式則似有禁戢之實效矣從之
정조 20년 · 강
命原州橫城等邑內司京司奴婢逃老故釐正事行會於關東新伯
정조 20년 · 목
前江原監司李秉鼎啓言曾在辛亥年以內司京司奴婢逃老故代定事飭敎截嚴其時道臣尹師國已有狀聞故臣果不以爲應矣頃因湖西御史鄭晚錫所奏又伏承諸道竝飭之聖敎故臣始關問列邑則太半未及釐正驚怪之極連加申飭今則幾盡代定而至於原州橫城兩邑尙多未頉萬萬惶悚自備局行會於新道臣以爲列邑奴婢一一釐正道比總後修成册啓問之地似好矣從之
정조 20년 · 강
命楡岾寺改葺時監董營禆土校賞加下送空名帖一百張以助神溪寺營建之資
정조 20년 · 목
前江原監司李秉鼎啓言楡岾寺昨冬改葺而丹艧蓋瓦土役待春和畢役之意曾已啓聞今月望前當爲了畢矣監董營禆及土校之賞加已有年前長安寺已例故仰達從之又啓言神溪寺旣因所重纔有春曹行會故營邑已始拮据而空名帖一百張依昨年楡岾寺例下送於道臣處使之趁秋前營建則事甚便宜矣從之
정조 20년 · 강
命關東詳定穀加下之弊令大臣備堂從長變通
정조 20년 · 목
前江原監司李秉鼎啓言關東詳定曾以備局句管穀五萬石取用而年年加下蕩無餘儲故昨年前道臣李勉兢以各衙門加分耗取用之意啓聞蒙允而但加分耗則其數不夥詳定則逐年加下雖以臣之在營時言之兩等加下幾至二萬兩如過明年則元分耗及元穀次次犯用關東一道其將無還穀而後已此與尋常弊端大異下詢大臣及諸備堂從長通變恐不可已矣從之
정조 20년 · 강
命關東營倉別備條皮稷準折作米
정조 20년 · 목
前江原監司李秉鼎啓言本道監司每年別備例爲百石穀而其中皮稷每爲五十石今則已至數千石分還之際甚爲民弊自今年營倉別備條中皮稷名色下詢大臣準折作米公私無妨矣從之
정조 20년 · 강
副校理吳鼎源上疏賜例批
정조 20년 · 목
疏略曰臣於日前伏見前正言南基萬之疏以臣向日賓筵陳邪學之滋蔓而語涉嶺之一字作爲大案滿紙論列聲罪狼藉臣於是震懍駭惑誠莫知其所以也噫今日之所謂邪學其爲陷溺淪胥之憂非比乎古之所謂異端者豈有他哉外雖假托以西洋謊誕之說而若其諺書爲訣互相傳授誑誘小民作爲嘯聚之淵藪此實符水療病之餘術也其爲切急之慮必至之勢誠有不可言者非特蔑倫亂常擧一世駸駸入夷狄禽獸之憂在於方來而已當此天災非常聖心警惕之日陰氣干陽之象實爲邪說害正之應故敢以草草所懷粗效一日之責第其湖嶺之間云者卽是風聞而泛論也區區之憂只在乎愚迷之類被其誑惑甘於慾利涓涓炎炎將至滔天燎原而初何嘗念及議到於鄒魯之鄕誦聖經服賢訓之衿紳士夫則惟彼臺臣憂憤攻斥宜若同情而乃及挺身自當有曰如不欲生有曰其所爲言危且險矣有曰所遭切迫至以臣之一言及爲召災之端而以造言罔上等說直驅之於罔測之科殆若被斥於人而逞憾反詈者然噫嘻痛矣此何故也我東之於西洋天涯地角萬里隔絕而猶復妖書傳法殆將遍行於畿甸兩湖間則嶺之於湖界壤相接聲息相通以若易惑之術安知無愚夫愚婦之以諺傳習如風傳之云者乎此而若不嚴治而痛禁期於拔本而塞源則熾蔓之患必將遍及於一國奚特湖嶺而止乎且此術之行始於京輦惟彼士夫也婦孺也薰沐觀惑於列聖朝以來培養作成之化者顧何如而猶且惑彼染他已復如許嶺南七十州幅員亦云廣矣其所染汚安保其必無而無則幸矣有當嚴斥之不暇則初無片言隻字之及於攻邪乃於臣所懷泛言湖嶺之中摘出嶺之一字反作箚着自己之事以爲身攻言者之資此實常情之不可曉也且臺閣論事之許以風聞自是美規而責之以的見眞聞律之以造言誣罔古有是否誠如彼言除非目擊之事將不得陳聞於紸纊之下則臺閣風聞之規從此絕矣其爲後弊當如何哉至若危險召災之說無非理外橫逆誠未滿一哂臣不欲呶呶多卞以傷淸朝厚風而第臣言行無素愚戅多忤尋常一言受人蹈藉抗顏榮塗更無可論且伏念臣之情私又有所萬萬焦迫者臣之九耋老母病轉沈痼左右扶將日夜熬煎實無奔走供職之望伏乞亟削臣職以安私分以快人心
정조 20년 · 강
命原州判官李協聖道內守令相換
정조 20년 · 목
敎以原州判官李協聖道內守令令該曹口傳相換仍令除朝辭赴任○原州判官李協聖楊口縣監洪養默相換
정조 20년 · 강
罷禁軍別將柳孝源職重推兵曹判書具㢞
정조 20년 · 목
敎曰向見龍虎營禁軍口傳啓目欲爲處分而事近屑越置之後因大臣言重推使之問于諸將臣處之今又有追啓之口傳名數亦多今則尤異於初啓目時擧措極爲駭然査問龍虎營雖以大臣擧條前已爲口傳發明云而大臣筵奏後係是上聞之事則不待問議決處更入啓目豈成說乎不可區別令前令後禁軍別將柳孝源罷職口傳則別將雖爲之啓目則判堂皆主管兵判事亦可謂不審當該判書從重推考○敎以右捕將出代間左捕將兼察牌招聽傳敎
정조 20년 · 강
罷掌令韓用鐸持平鄭㝡成司諫柳畊獻納韓興裕正言李德鉉南基萬職
정조 20년 · 목
以金孝眞爲司諫任長源爲掌令鄭毅祚爲獻納崔璧爲持平尹㴠新通也申溆李勉昇爲正言勉昇新通也李始源爲應敎朴鼎元爲濟州判官金養直爲同知
정조 20년 · 강
以李敬懋爲右捕將李儒敬爲禁軍別將
정조 20년 · 강
召見諸承旨于重熙堂
정조 20년 · 목
持公事入侍也○予謂承旨李書九曰近因多事未及從容召接詳問湖南民事矣珍島邑事幾年可以蘇弊乎書九曰再昨秋歉荒挽近所無而昨年以後屢被蠲恤之惠澤民情庶可以向蘇而年限則未敢預期矣予曰麥事何如云耶書九曰近聞本道消息右沿茂長以下諸邑堇免大無其餘則皆將判歉云誠甚悶然矣予曰羅浦倉移轉之弊亦甚可悶矣本倉穀之耗縮專由於涼藿之不能準輸卽今未捧條果爲幾許耶書九曰甲寅移轉後涼藿則因本牧狀請有停退之命而其前則別無未收者矣大抵該倉在臨陂時地方官主管故積弊漸生穀簿太縮矣近年則自監營句管而所謂穀簿有名無實兼以每年移轉將有難支之慮矣
정조 20년 · 강
命儒生殿講十六日爲之漢學殿講退定於念晦間
정조 20년 · 목
因政院取稟有是命○因漢學殿講應講文臣已講習未講習區別書入別單敎以未講習者若是夥然殿講退定於念晦各別嚴飭於在京之人皆令能講於限內後令槐院草記
정조 20년 · 강
遞平安監司李亨元以朴宗甲代之備薦也
정조 20년 · 목
敎曰旣問大臣其在禮使之道勢難强迫平安監司李亨元許遞其代今日議薦
정조 20년 · 강
遞吏曹參判黃昇源以洪明浩代之前望也
정조 20년 · 강
罷司諫金孝眞獻納鄭毅祚正言申淑李勉昇職
정조 20년 · 목
以崔重圭爲司諫鄭觀輝爲獻納李基慶尹㴠爲正言李祖承爲禮曹參判
정조 20년 · 강
召見前忠壯將咸正禧于重熙堂特除別軍職仍命守令營將中待窠差遣咸正祜令道臣先差鄕將官漸次收用
정조 20년 · 목
兵曹以平壤人咸戴一子前忠壯將正禧閑良正祜上來啓敎以使之待令○敎曰前忠壯將咸正禧卽佐理功臣東平君咸禹治之後也流落邱墓之鄕近始得官職而此人豈若此之人乎尤爲奇異者昔年陪從在於此月此日奉考受賜文蹟予將何以爲懷渠則以支派雖不承襲封君東平嫡長見在月令忠義云只以渠先家世言之亦是班族何官不爲咸正禧爲先特差別軍職守令營將中待窠差遣事分付兩銓其第正祐令該曹優給回糧下送令道臣先差鄕將官以爲次次拔身收用之地事下諭于道臣
정조 20년 · 강
司諫崔重圭避嫌賜批
정조 20년 · 목
重圭避嫌略曰向來草草一啓適在倉卒率爾句語差欠稱量若論不審之失臣固自知而至於大臣附啓辭疏以臣爲說再三論斥有非尋常規警臣不勝瞿然而擬律之違例原啓之議停事件各殊則乃以後來之層節一竝歸咎於臣身臣安得以無惑也以此以彼豈敢自處言官復廁臺端乎請命遞斥臣職批以勿辭退待物論
정조 20년 · 강
承旨李冕膺陳疏乞遞備堂賜例批
정조 20년 · 목
疏略曰臣於昨日伏奉籌堂差下之命臣惝怳恧蹙罔知攸措仍伏念籌司提擧爲任至重其責甚大歷數前後豈或有若臣之空疏謭劣者苟然充數晏然承當也哉且況臣父方帶是任父子之竝居一司揆以公格旣罕其例參之私義尤爲不安在前如臣處地者無不力辭乃己則此實臣不可出之鐵限伏乞亟解臣籌司兼任以幸公私焉
정조 20년 · 강
許施湖南道臣徐鼎修還餉加分之請
정조 20년 · 목
備局啓言卽見全羅監司徐鼎修狀啓則以爲本道穀簿纔經大賑原數不敷耕種糧資專靠公穀而糶穀已盡排比無路列邑所在原還餉留庫中依近例特許量宜加分事請令廟堂稟旨分付矣夏節已屆農作方殷年年加分之請不但爲本道已例今年他道之狀請已皆許施今何可持疑於歉餘民窘穀物不敷之時乎加分事依請施行待畢糶實數登聞之意請分付允之
정조 20년 · 강
給槐山郡燒戶恤典
정조 20년 · 목
忠淸監司林濟遠以槐山郡民家二十八戶燒燼事馳啓敎以方春民勢極爲矜悶嚴飭邑宰使之斯速結構燒火恤典亦卽分給俾無失所之弊事回諭
정조 20년 · 강
遞承旨李書九以洪義榮代之尋命勿施以李亨元代之前望也
정조 20년 · 목
敎曰不爲仕進承旨許遞前望單子入之待下批牌招察任以義榮批下◯政院啓言新除授承旨洪義榮資是嘉義都承旨李冕膺資是嘉善座次有違格例何以爲之敎以勿施前望單子入之待下批牌招察任以亨元批下
정조 20년 · 강
遞禁軍別將李儒敬以吳載徽代之
정조 20년 · 목
水原留守趙心泰狀啓以爲城役都廳李儒敬除拜禁軍別將職係宿衛去就不輕而當此指期董督之際都廳之暫時曠務實有大役愆期之慮請令該曹稟旨變通敎以都廳李儒敬禁軍別將之任今姑改差仍令差代卿其知悉事回諭
정조 20년 · 강
命犯夜儒生李正容特給酒債米
정조 20년 · 목
訓局啓言卽接集春營入直哨官鄭▣牒報則去夜二更有一白衣人臥於直所近處宮牆下故仍爲執捉考其號牌則進士李正容而泥醉莫問其犯夜委折今始有省覺故問之則適入泮中酒後犯夜云矣李正容移送秋曹莫重宮牆近處犯夜人固當登時馳報而稱以未知其委折如是晚報者極爲駭然鄭▣決棍汰去臣亦有常時不能檢飭之失惶恐待罪敎以泮村民家與集春營舍甍桷接連不可以犯夜論近來無論朝官士子酒戶太窄未聞酩酊風流此儒生能知酒趣極爲可嘉自軍餉色題給酒債米一包以示醉之以酒以觀其德之意卿及哨官竝勿論以此知悉
정조 20년 · 강
命減德源永興漁稅仍令搜得新加以充減總兩邑該倅捧現告拿處道臣推考
정조 20년 · 목
均役廳啓言卽見咸鏡監司趙宗鉉所報則以爲近來漁業漸不如前永興全一境無一坐設置德源六十九坐不足云者極涉怪訝別遣摘奸果如邑報稅錢指徵無處若不趁今矯捄則南北海津勢將無揮罹防簾而後已德源六十九坐永興三十九坐特爲減稅云矣近年以來各道漁鹽船稅之歲漸減縮誠甚可悶而今此兩邑減稅殆近千兩一報請減之若是夥多前所未有元山失火之後漁業雖云凋殘近聞南關之洪原定平北靑等邑漁利比前稍優云營邑固當着意照管此邑雖減移增於彼邑而每有減稅之請無一增額之報者殊非對揚之道且以兩邑言之年前設置之處雖有廢棄之境守令若能躬自檢察勸奬浦氓則豈至失業白徵之弊乎今則旣云白徵特爲依所報減稅待秋稅收捧搜得新加必準前總之意分付而兩邑守令不可置而勿論請當該德源府使永興府使自本道指名現告令該府拿處該道臣推考允之
정조 20년 · 강
副應敎李明淵修撰金履喬聯箚請司諫崔重圭出仕賜批許之
정조 20년 · 강
推兵曹參議李東馨
정조 20년 · 목
政院啓言五衛將金守儉資是折衝當付僉中樞而昨日政誤以同中樞書入啓下矣原單子改付標以入而當該兵曹堂上不可無警請推考允之
정조 20년 · 강
命專經文武臣殿講十八日爲之仍命儒生殿講退行於晦間學生應製生進應講
정조 20년 · 목
政院以十八日專經武臣殿講日次取稟敎以爲之專經文臣殿講同日爲之處所便殿爲之又以日次儒生殿講處所取稟敎以便殿爲之凡事皆有闊狹之造化幺麼講製之分試何必守之堅如金石且況弦韋之政不可不施今番則學生之應講者應試生進之應製者應講而五十以上面講四十以下背講六七十勿論講章不通者付之泮長其卷能讀後使之草記日次講之創式異於節製之近始爲之以是日次講直赴殿試無過三人載在法典製述居首者當賜第試官則以講試官通用如是下敎之後初不講習之人使之應講於三日之內者殊欠懋實之道退行於十八日◯承旨洪義浩啓言今四月朔專經文武臣殿講以十八日爲之事命下矣去正月朔文武臣殿講旣有當次月更稟之命今番當爲兼行乎從之義浩曰兩朔文武臣殿講及上齋生殿講旣有同日設行之命文武諸臣生進多士恐難一日畢講矣敎以然則儒生製講以晦間退行
정조 20년 · 강
勞問奉朝賀金鍾秀五臺之行
정조 20년 · 목
江原監司徐有防以奉朝賀金鍾秀今月初七日歷入五臺山緣由馳啓敎以卿能無撓作行將尋五臺之勝云可知在途筋力之益勝爲卿深幸何當轉向內山此意成送有旨令道臣傳致大臣行中
정조 20년 · 강
命出身柳顯秀先付一內兵判招見後收用
정조 20년 · 목
兵曹啓言卽伏見忠淸監司林濟遠狀啓則因該曹啓下關道內宜薦出身年久者搜訪而木川居出身柳顯秀年六十一癸巳登科乙巳宣薦云矣取考榜目薦記則登科年歲薦目果爲的實而應薦取才未越不當擧論請置之敎以旣有特敎搜訪之命則何論佟六兩片騎芻取才與否乎先付一內招見後收用
정조 20년 · 강
平安監司朴宗甲陳疏辭職賜例批
정조 20년 · 강
判府事李命植疏陳病狀乞解兼綰諸任賜批
정조 20년 · 목
批以過矣卿其勿辭行公
정조 20년 · 목
政院以正言李基慶出肅後不爲傳啓直爲出去請推考允之
정조 20년 · 강
以李明運爲總戎中軍
정조 20년 · 강
遣承旨馳詣宗廟景慕宮奉審摘奸
정조 20년 · 강
召見整理儀軌堂上于便殿
정조 20년 · 강
推前忠淸監司李鼎運以李仁康爲知事判下庚辰年溫幸隨駕人追別單
정조 20년 · 목
因兵曹庚辰年溫幸時隨駕人淸州營將李仁康追別單敎曰當初該道狀聞之遺漏事甚疏忽當該前道臣推考其時擧行於溫宮而效勞最著況其地處異於他人者乎特爲加資知中樞作窠口傳擬入與追別單今日下批之人皆下批後來待○兵曹啓言庚辰年溫幸時隨駕人更爲搜訪別單書入同知加設追榮秩西部待令捕校折衝金鼎禹僉知加設追榮秩東部禁軍出身前萬戶徐廷潤閑良金寶三員役軍兵帖加秩西部靑坡驛卒張弼齊東部蘆原驛卒李枝蕃年六十以上米二斗夻一尾秩西部靑坡驛卒李聖徵張佑振東部蘆原驛卒洪時㴠李二昌崔東淵崔成蕃年五十以上米二斗秩西部靑坡驛卒鄭壽大閔億慶李泰徵同知追榮秩一人僉知追榮秩二人帖加秩二人米二斗夻一尾秩六人米二斗秩三人敎以依判下分等擧行口傳下批
정조 20년 · 강
召見追別單加資人于重熙堂
정조 20년 · 강
以具世勣爲總戎中軍李性默爲京畿水使口傳也
정조 20년 · 강
黃海監司徐邁修上疏辭職賜例批
정조 20년 · 강
水原留守趙心泰以園所植木時校卒以下施賞及看役將校等試射馳啓